***Scríver scríver***

Ere inte cuei posti lá.

Da novo e senpre come par prima e última olta.

Tante foye, an grun de álberi, pocha, sas, fen.

Strépiti.

Bosc.

Gue oŝei a i oŝei.

Vedei anca vedei.

Oñi olta manco gole, manco scritura, manco fiá.

Tera, erba, yara, paya, pura paúra.

Acua e piova.

Calt e fret.

Di e not.

No se capisea pi quí que avea la colpa, manco ancora le colpe. Mi guen tolei su tantuzhe, come que le fuse mei; anzhi, fursi le era vero mei.

Guen era tuta na era, guen era.

Se naŝea ancora al fum de la güera. Al ŝbacazhar pers de i mort. Ó capí depí la me dente, le so paúre, le so maniere de soravíver da le olte vero a vivolar. Tant talento mai reŝentá.

Le finestre le era bone amigue. I can i ŝbayea. I gril i cantea. Mi gue ndei drío fa n mat. No ere pi bon de capir qué sas tôr su: scuaŝi tuti i me piaŝea. E le montañone lavía, lasú, a spetarme, a véderme véderle.

Medeŝina: oñi olta la medéŝima medeŝina, e anca na nova medeŝina. Butarse do e oltar vía.

Al scur. Pi que sía me á piaŝest al scur. Al era fa cuel de cua ma al era anca diferente. No se capisea pi vero ñent.

Cua, invenzhe, cua inte sto cua cua que par pi que fae no l é mai meo, al calt al naŝa senpre da carne umana viva. Fursi par cuela la dente de intorno la sa vero solque star lá a medo beŝegar.

Oñi olta inpare pi pulito al strépito del éser mi de sol. Me scolte scoltar. Le stanzhe le guarís inte l so star lá senpre. Inpare a scoltar al me inparar a scoltar.

An rut. Sanyúc.

E intanto la dente del mondo la é senpre pi dalundi. Fora. Vía.

Manco resón anca par star lá a scríver. Adés scrive tut cuesto vero solque intanto que spete na múŝica: nantra, una de nova: almanco la fuse cuela definitiva. Si no fuse cua a spetarla, de segur que no avarei scrivest ma ñanca na riga.

Scrive scríver.

Me scolte scríver scríver.

Al ŝgrafar de oñi riga.

Come an strépito de la múŝica que ancora no la riva.